Ny opdatering kan gøre Apples HomePod meget klogere

Da Apple lancerede sin højttaler til hjemmet tilbage i 2017 var det med løfter om en “smart” højttaler, der skal konkurrere med Google og Amazons tilsvarende produkter. Desværre viste de første anmeldelser og brugeroplevelser, at det langt fra var tilfældet: HomePod lyder rigtigt godt, men den mangler helt basale funktioner. Det lader dog til, at der nu kommer en softwareopdatering, der kan afhjælpe i hvert fald dele af problematikken.

Kan ringe op uden at bruge telefonen

Det franske site iGeneration hævder i en artikel, at Apple lige nu tester ny software der eksempelvis lader højttaleren foretage opkald uden at man skal have fat i sin telefon – det er kun telefonens 4G forbindelse, der bliver taget i brug for at ringe op. Derudover skulle opdateringen indeholde mulighed for at sætte flere timere, en udgave af Find my iPhone og spansk sprogunderstøttelse.

Ingen dansk lancering

Der er stadig intet nyt om, hvornår HomePod bliver lanceret på disse breddegrader. Den spanske sprogunderstøttelse betyder dog, at Apple har fokus på at sende HomePod på gaden i flere lande, så det er stadig realistisk, at den dukker op i Danmark indenfor de næste 6 måneder. Derudover er der stadig rygter om, at Apple også arbejder på en mindre (og billigere) HomePod.

Ny opdatering kan gøre Apples HomePod meget klogere