Apple går i krig mod Elon Musk – vil lave humanoide robotter

Forestil dig en robot, der dækker bord, skubber børnene i gyngen eller rydder op i køkkenet. Den fremtid er ikke længere ren science fiction – og Apple vil være med. Ifølge Bloombergs Mark Gurman, der har endog meget gode forbindelser til Apple, har virksomheden dedikerede AI-forskningshold og ingeniører, der arbejder på robotteknologi.

Men i første omgang bliver det ikke en humanoid i fuld skala. Apple starter med en mindre robot-enhed, hvor en mekanisk arm er koblet til en skærm. Det kan blive en avanceret version af en smart home-hub, måske en videreudvikling af HomePod. Derudover eksperimenterer Apple med en mobil robot, der kunne minde om Amazons Astro, en rullende hjemmeassistent.

Apples strategi: Én platform, én vision, total kontrol

Apple elsker at styre det hele – hardware, software og økosystem – og det vil de formentlig også gøre her. I stedet for at skabe en åben platform, som andre kan bygge videre på (som Meta), vil Apple sandsynligvis udvikle et fuldt integreret økosystem med Apple AI, Siri og smart home-enheder i centrum.

Men der er en udfordring: Apple halter stadig bagefter i AI-kapløbet. De har allerede oplevet problemer med næste generations Siri, og hvis de vil spille med i robot-ræset, skal de hurtigst muligt indhente konkurrenterne.

Meta, Tesla og Google er allerede langt fremme

Meta har netop annonceret en ny afdeling under Reality Labs, der arbejder på humanoide robotter. De vil dog starte med at skabe en softwareplatform, der kan bruges af andre producenter – lidt ligesom Android til smartphones. Meta har en fordel i deres avancerede AI-model, Llama, samt deres ekspertise i mixed reality.

Tesla er heller ikke langt bagud. Elon Musk har lovet, at Optimus-robotten snart går i begrænset produktion og måske ender med at koste omkring 30.000 dollars. Og Google? Deres DeepMind-afdeling arbejder allerede på en mulig Android-lignende platform for humanoider.

Fra selvkørende biler til humanoide robotter

Selvom Apple måtte droppe deres selvkørende bil, betyder det ikke, at alt arbejdet var spildt. Mange af de teknologier, de udviklede – AI, sensorer og maskinlæring – kan nemlig overføres til robotudvikling.

Lederen af Apples robotprojekt er Kevin Lynch, manden bag Apple Watch og tidligere chef for bilprojektet. Hans erfaring med hardware og software kan blive afgørende for, om Apple kan lykkes med denne satsning.

Om det bliver Apple, Meta, Tesla eller Google, der vinder robotkapløbet, er stadig uvist. Men én ting er sikker: Det er ikke længere et spørgsmål om hvis, men hvornår vi får humanoide robotter i hjemmet. Og hvis Apple får sin vilje, vil de være en uundgåelig del af dit digitale liv.

Apple går i krig mod Elon Musk – vil lave humanoide robotter